BEGRUNDELSE

1. INDLEDNING

Efter vedtagelsen af Verdenshandelsorganisationens (WTO’s) aftale om handelsrelaterede intellektuelle ejendomsrettigheder (TRIPS) i 1994 blev de mindst udviklede lande (LDC) undtaget fra de fleste TRIPS-forpligtelser i en periode på yderligere ti år ud over den oprindelige generelle undtagelse på et år for alle WTO-medlemmer i medfør af aftalens artikel 66.1. Samme artikel indeholder også bestemmelser om mulighed for yderligere forlængelse af denne periode efter en behørigt begrundet anmodning herom. Efter en sådan specifik anmodning fra en række af de mindst udviklede lande blev denne undtagelse i 2005 forlænget til den 1. juli 2013.

På grund af det forestående udløb af denne periode indgav Haiti den 5. november 2012 på vegne af gruppen af mindst udviklede lande en formel anmodning om en forlængelse af overgangsperioden (se WTO-dokument IP/C/W/583). I stedet for at anmode om en specifik forlængelse beregnet i år har gruppen af mindst udviklede lande denne gang anmodet om undtagelse "... indtil de ophører med at være medlem af gruppen af mindst udviklede lande."[1]

En oversigt over baggrunden for anmodningen fra gruppen af mindst udviklede lande er anført nedenfor.

2. SAMMENFATNING

I TRIPS-aftalens præambel anerkendes de mindst udviklede landes særlige behov for maksimal fleksibilitet i forbindelse med den nationale gennemførelse af love og forskrifter, idet det målet er sætte dem i stand til skabe et sundt og bæredygtigt teknologisk grundlag. Den gav også de mindst udviklede lande en frist på ti år fra 1995 til at anvende hovedparten af TRIPS-forpligtelserne. Overgangsperioden kunne forlænges efter en specifik anmodning, og i 2005 anmodede de mindst udviklede lande om en forlængelse på 15 år, og de opnåede i sidste ende en forlængelse på 7,5 år, dvs. indtil den 1. juli 2013. I mellemtiden indebar Doha-erklæringen fra 2001 om TRIPS og folkesundhed, at de mindst udviklede landes frist til at overholde bestemmelserne om patent- og databeskyttelse for lægemidler var blevet forlænget til 2016.

I forbindelse med drøftelserne forud for afgørelsen fra 2005 om at forlænge fristen for overholdelse af TRIPS-forpligtelserne vedrørte et af de spørgsmål, der blev rejst, hvorvidt forlængelsen burde gives til de enkelte lande eller hele gruppen af mindst udviklede lande. Den endelige aftale indebar, at forlængelsen blev givet til alle de mindst udviklede lande som gruppe. Da Rådet for TRIPS i 2005 nåede til enighed om en forlængelse, fastlagde det også en proces for at hjælpe de mindst udviklede lande med at gennemføre TRIPS-aftalen i deres nationale regler om intellektuel ejendomsret. Rådet for TRIPS opfordrede de mindst udviklede lande til at indkredse deres højest prioriterede behov for teknisk og finansielt samarbejde og anmodede industrilandene om at bidrage til at afhjælpe de behov, der blev indkredset. Det slog ligeledes til lyd for et øget samarbejde med Verdensorganisationen for Intellektuel Ejendomsret og andre relevante internationale organisationer. Der blev især lagt vægt på de individuelle prioriterede behov for hvert enkelt af de mindst udviklede lande og på at sikre, at disse behov opfyldes fuldt ud.

I anerkendelse af intellektuel ejendomsrets nytte for udvikling erklærede ministrene på det regionale forberedende møde for Afrika i Dar es Salaam i marts 2013 forud for det årlige ministermøde om revision af FN’s Økonomiske og Sociale Råd f.eks., at de politiske beslutningstagere i Afrika bør intensivere deres bestræbelser på at udvikle deres retlige og politiske rammer, herunder deres lovgivning og politik for intellektuel ejendomsret, således at regionens uudnyttede potentiale kan udnyttes. Yderligere forsinkelser i gennemførelsen af TRIPS-bestemmelserne kan derfor være til hinder for de mindst udviklede landes vækstmuligheder En tidsplan uden fast frister kunne også fjerne noget af incitamentet til at arbejde for, at bestemmelserne overhovedet bliver gennemført. Men det gælder dog fortsat, at nogle af de mindst udviklede lande er nået længere end andre med deres gennemførelse. Med dette in mente er en begrænset forlængelse acceptabel. En begrænset forlængelse bør ledsages af yderligere målrettet teknisk bistand, som EU har været en betydelig leverandør af. Endvidere ville en omfattende analyse af status for den reelle gennemførelse i det enkelte mindst udviklede land være nyttig med henblik på at få et tydeligere billede af situationen og dermed muliggøre prioriteret og effektiv bistand.

For at undgå, at debatten i WTO fjerner sig fra sagens kerne, bør en ny afgørelse om at forlænge undtagelsen følge den generelle struktur for afgørelsen fra 2005. De mindst udviklede lande forpligtede sig navnlig til ikke at forringe den beskyttelse af intellektuel ejendomsret, som allerede fandtes i deres land, i overgangsperioden. Den afgørelse, der nu skal træffes om generelt at undtage de mindst udviklede lande for pligten til at gennemføre TRIPS-aftalen, bør holdes adskilt fra afgørelsen truffet af Rådet for TRIPS den 27. juni 2002 om "udvidelse af overgangsperioden... for gruppen af mindst udviklede lande, for så vidt angår visse forpligtelser vedrørende farmaceutiske produkter".

3. ANBEFALING

Som reaktion på gruppen af mindst udviklede landes anmodning anbefaler Kommissionen Rådet for Den Europæiske Union at indtage følgende holdning: Medlemmer, der er mindst udviklede lande, bør ikke være forpligtet til at anvende bestemmelserne i TRIPS-aftalen, bortset fra artikel 3, 4 og 5, i et tidsrum, der ikke overstiger varigheden af den forlængelse, der blev indrømmet i 2005, eller indtil den dato, hvor de ophører med at være et mindst udviklet medlemsland, alt efter hvilken dato der falder først. I dette tidsrum kunne der gennemføres grundige overvejelser om de forskellige situationer med hensyn til gennemførelse af TRIPS-aftalen i de forskellige mindst udviklede lande, og om hvordan den tekniske bistand i højere grad kan anvendes til at udbedre de konstaterede mangler, først og fremmest med fokus på de områder, hvor der umiddelbart kan opnås den største nytteværdi. Under denne forlængelsesperiode bør de mindst udviklede lande ikke sænke det allerede eksisterende niveau for beskyttelsen af intellektuelle ejendomsrettigheder til et niveau, der ligger under de standarder, der er fastsat i TRIPS-aftalen.

2013/0161 (NLE)

Forslag til

RÅDETS AFGØRELSE

om fastlæggelse af Den Europæiske Unions holdning i Verdenshandelsorganisationens Råd for TRIPS til anmodningen om en forlængelse af overgangsperioden i henhold til TRIPS-aftalens artikel 66.1 for de mindst udviklede lande

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 207, stk. 4, og artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Den 5. november 2012 anmodede Haiti på vegne af gruppen af mindst udviklede lande formelt om en forlængelse af overgangsperioden for gennemførelse af Verdenshandelsorganisationens (WTO’s) aftale om handelsrelaterede intellektuelle ejendomsrettigheder (TRIPS) i henhold til artikel 66.1 i nævnte aftale.

(2) Den nuværende overgangsperiode skal efter planen og som aftalt i afgørelsen truffet af Rådet for TRIPS den 29. november 2005 (IP/C/40) udløbe den 1. juli 2013.

(3) Artikel 66.1 i TRIPS-aftalen bestemmer, at Rådet for TRIPS efter "behørigt begrundet anmodning fra et medlem, der er et mindst udviklet land, [skal] forlænge denne periode".

(4) Styrkelse og beskyttelse af intellektuel ejendomsret er en central faktor for fremme af socioøkonomisk vækst, hvilket f.eks. anerkendtes af ministrene på det regionale forberedende møde for Afrika i Dar es Salaam i marts 2013 forud for det årlige ministermøde om revision af de Forenede Nationers Økonomiske og Sociale råd, hvor det blev opfordret til intensivering af bestræbelserne for at udvikle de retlige og politiske rammer for f.eks. intellektuelle ejendomsrettigheder.

(5) De mindst udviklede lande (LDC) har gjort fremskridt med forskellig hastighed og i forskelligt omfang med hensyn til deres gennemførelse af WTO’s TRIPS-aftale.

(6) En række af de mindst udviklede lande har allerede gjort betydningsfulde fremskridt inden for intellektuel ejendomsret, men de mindst udviklede lande har stadig særlige behov og krav og står fortsat over for økonomiske, finansielle og administrative begrænsninger, og de har derfor behov for fleksibilitet og mere tid til at gennemføre bestemmelserne i TRIPS-aftalen.

(7) Det er derfor nødvendigt at forlænge overgangsperioden for gennemførelsen af TRIPS-aftalen for de mindst udviklede lande i WTO -

VEDTAGET DENNE AFGØRELSE:

Artikel 1

1. Den holdning, der skal indtages af Den Europæiske Union i Verdenshandelsorganisationens Råd for TRIPS til anmodningen om en forlængelse af overgangsperioden i henhold til TRIPS-aftalens artikel 66.1 for de medlemmer, der er mindst udviklede lande (LDC), er, at de mindst udviklede lande ikke bør være forpligtet til at anvende bestemmelserne i TRIPS-aftalen, bortset fra artikel 3, 4 og 5, i et tidsrum, der ikke overstiger varigheden af den forlængelse, der tidligere er blevet indrømmet i 2005, eller indtil det tidspunkt, hvor de ophører med at være et medlem, der er et mindst udviklet land, alt efter hvilken dato der falder først.

2. Under denne forlængelsesperiode bør de mindst udviklede lande ikke sænke det allerede eksisterende niveau for beskyttelsen af intellektuelle ejendomsrettigheder til et niveau, der ligger under de standarder, der er fastsat i TRIPS-aftalen.

3. I dette tidsrum bør der gennemføres grundige overvejelser om de forskellige situationer med hensyn til gennemførelse af TRIPS-aftalen i de forskellige mindst udviklede lande, og om hvordan den tekniske bistand og kapacitetsopbygningsprogrammer i højere grad kan anvendes til at udbedre de konstaterede mangler, først og fremmest med fokus på de områder, hvor der umiddelbart kan opnås den største nytteværdi.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

Formand

[1] Den tekst, der foreslås til Rådets afgørelse om TRIPS i meddelelsen om LDC, har følgende ordlyd: "Medlemmerne af gruppen af mindst udviklede lande er ikke forpligtet til at anvende aftalens bestemmelser, bortset fra artikel 3, 4 og 5, indtil de ophører med at være medlem af gruppen af mindst lande."